  Туспуктэм: Ижкар администрацилэн пресс-службаез Майя Бывальцева 1-тӥ куарусёнэ Ижысь 88 номеро школалэн азбараз Буре ваён сквер усьтозы. Со сярысь кар администрацилэн пресс-службаез ивортӥз. Сквер лэсьтыны кичӧлтонэн дышетӥсьёс, пиналъёс но анай-атайёссы вазиськизы. Озьы ик ӵошен ӵектосэз дасязы, куартолэзе сое улонэ пыӵатыны кутскизы. « Школаямы луэм шимес учырез ми ваньмы сюлэммы пыр поттӥмы. Соин ик сквер милям кужыменымы кылдытэмын луыны кулэ шуыса малпамы. Та уж милемыз огазеяз, бадӟымъёслы но, пиналъёслы но со учырез пумояз улыны юрттӥз » Анна Хоймова, 88 номеро школаысь анай-атайёслэн комитетсылэн ёзчиез Умоятон ужъёс азьланьтӥсько на. Та дырлы сирень но сприея мерттэмын, ӟусъёс пуктэмын, пичи сюресъёс лэсьтэмын ни. Скверлэн шораз гранитлэсь из вылэ кылбур гожтэмын. Солэн авторез – 8-тӥ классын дышетскись нылаш. Вуоно арняе альпийской горка дась луоз ни, нош из вадьсы куинь лобись туриослэсь инсталяция лэсьтозы – огез бадӟым, солэн бурдъёсыз улын кык пичиосыз. Быремъёслэн ӵыжы-выжыоссы куремъя, школалэн борддор бордаз буре ваён пул юнматозы на. Ӵектос лэсьтыны но ужез быдэстыны туж юртто бадӟым классын дышетскисьёс. « Нырысь малпанъёсмес верамы, собере соосты улонэ пыӵатӥмы – пичи сюресъёс вылэ плитка тырим, интызэ умоятӥм. Котькудӥз быгатэмезъя кужымзэ понӥз » 88 номеро школаын дышетскись Тодэ вайытом, 88 номеро школаын шуэрес учыр 2022-тӥ арын 26-тӥ куарусёнэ луиз. Со бере дышетсконниез тупатъязы, пиналъёс школаязы 2023-тӥ арын 20-тӥ тулыспалэ берытскизы. Тегъёс: буреваён школаос Ижкар Удмуртия  